ЯгумэкIыгъохэр зэхафыщтых — Адыгэ макъ\nРедактор 04.12.2020 НОВОСТИ\nУрысые политическэ партиеу «Единая Россия» зыфиIорэм имэфэкI мафэ, УФ-м и Къэралыгъо Думэ идепутатэу, физическэ культурэмкIэ, спортымкIэ, зекIонымкIэ ыкIи ныбжьыкIэхэм яIофхэмкIэ ащ и Комитет хэтэу Хьасанэкъо Мурат пэIудзыгъэ шIыкIэм тетэу цIыфхэм заIуигъэкIагъ. ПстэумкIи нэбгыри 9-мэ ащ зыкъыфагъэзагъ.\nКъалэу Мыекъуапэрэ Джэджэ районымрэ ащыпсэу­хэрэм ащыщэу нэбгырэ заулэ яунэхэм гъэцэкIэжьынхэр ящыкIагъэхэу IэпыIэгъу къыкIэлъэIугъэх. ЯпсэупIэхэр жъы хъугъэх, уачIэсышъуным пае инженернэ системэхэр, унашъхьэхэр, нэмыкIхэр ащызэблэпхъунхэ фае, ахэм мылъкушхо атефэщт. Iофхэр охътабэ темышIэу зэшIохыгъэнхэм фэшI къалэмрэ районымрэ ячIыпIэ зы­гъэIорышIэжьыпIэ къулыкъухэм депутатым зафигъэзагъ.\nКощхьэблэ районым щыщ бзылъфыгъэу сабыибэ зиIэм исэнэхьаткIэ IофшIапIэ ыгъотырэп, щыIэныгъэм чIыпIэ къин ригъэуцуагъ. А Iофыгъом идэгъэзыжьын Хьасанэкъо Мурат ежь ышъхьэкIэ лъыплъэщт.\n— ЗэIукIэгъур социальнэ лъэныкъом нахьыбэу зэрэфэгъэхьыгъэм игъо дэдэу зэрэщытыр непэ къэлъэгъуагъ, — къыIуагъ депутатым. — Къэралы­гъом хэкIыпIэу къытырэ пстэур згъэфедэзэ, зыкъысфэз­гъэзагъэхэм зэкIэми ягумэкIыгъохэр дэгъэзыжьыгъэнхэм ыуж ситыщт. Ащ фэдэ амал щымыIэ хъумэ, бизнесым пылъхэм зафэзгъэзэщт.\nШэуджэн районым щыщ унэгъо ныбжьыкIэми псэукIэ амалхэр нахьышIу шIыгъэнхэмкIэ IэпыIэгъу ищыкIагъ. Илъэсыбэ хъугъэу бэджэндэу аштагъэм чIэсых, ахъщэшхо пэIуагъахьэ. Шъолъыр программэу ащкIэ IэпыIэгъу хъущтым хэуцонхэм ищыкIэгъэ тхылъхэм ягъэхьазырынкIэ адеIэнэу Хьасанэкъо Мурат ариIуагъ.\nФедеральнэ хэбзэгъэуцум зыкъыфигъэзагъ Костромской хэкум щыщ хъулъфыгъэми. Ар жъы хъугъэу, зэхэоным нэсыгъэ унэм чIэс, агъэкощынэу къыкIэлъэIу. Ащ дакIоу зигъэпсэфынэу Адыгеим къэкIуагъэу, ихэку пэчыжьэу щыIэу зыгъэгумэкIырэр зэшIуихын амал къы­зэ­рэратыгъэм пае «Единэ Россием» ифедеральнэ ыкIи ишъолъыр пащэхэм «тхьашъуегъэпсэу» къариIуагъ. Мы Iофыгъом идэгъэзыжьын пае Хьасанэкъо Мурат Кос­тром­ской хэкум ихэбзэ гъэцэкIэкIо къулыкъухэм зафи­гъэзагъ.\n— СиIофшIэгъухэм ащыщыбэхэм афэдэу, «Единэ Россием» имэфэкI мафэ сэри цIыфхэм заIузгъэ­кIагъ, — къыIуагъ ащ. — Къэралыгъом зэрэщытэу ащ фэдэ Iофтхьабзэ апэрэу зыщызэхащэгъагъэр 2013-рэ илъэсыр ары. Нэужым ар хэбзэшIу хъугъэ, цIыфхэмкIи мэхьэнэшхо иI. Къэралыгъом щыпсэухэрэм яIофыгъохэр дэгъэзыжьыгъэнхэм пае алъэ­кIыщтыр зэкIэ зэрашIэрэр илъэс 19-м къыкIоцI партием хэтхэм къаушыхьатыгъ. Мы мэфэкI мафэм ащ исатыр хэтхэми, икъотэгъухэми гъэхъагъэхэр ашIынхэу, текIоныгъакIэхэр яIэнхэу, лъэгапIэхэм анэсынхэу сафэлъаIо.\nАнахьэу къыхэдгъэщымэ тшIоигъор Адыгэ Республикэм ихэбзэ гъэцэкIэкIо ыкIи чIыпIэ зыгъэIорышIэжьыпIэ къулыкъухэр мы Iофтхьабзэм къызэрэхэлэжьагъэхэр ары.\nУФ-м и Къэралыгъо Думэ идепутат иIэпыIэгъу.\nПредыдущая Тигъогухэр щынэгъончъэнхэм пай\nСледущая Адыгеим и ЛIышъхьэ Iофтхьабзэм хэлэжьагъ